**ELŐTERJESZTÉS**

**Szombathely Megyei Jogú Város Közgyűlésének 2015. december 10-i ülésére**

**Javaslat**

**a Savaria Városfejlesztési Nonprofit Kft. és Szombathely Megyei Jogú Város Önkormányzata közötti keret-megállapodással kapcsolatos döntések meghozatalára**

Magyarország ez év során megkezdte a 2014-2020 európai uniós fejlesztési periódusra vonatkozóan megalkotott hazai programok megvalósítását, amelynek keretében sorra kerülnek meghirdetésre a különböző operatív programok pályázati felhívásai. Ennek keretében a Terület- és Településfejlesztési Operatív Program (TOP) felhívásai is a közeljövőben, várhatóan még ez év végéig megjelennek.

A TOP küldetése, hogy egy programban összefogja és támogassa azokat a fejlesztéseket, amelyek az ország egyes térségeinek sajátosságaira, területspecifikus problémáira és fejlesztési igényeire reagálnak. Ezeket a fejlesztéseket döntően az önkormányzatok tervezési és megvalósítási hatáskörébe utalták, amely fejlesztési programcsomagra a megyék és megyei jogú városok úgynevezett integrált területi programokat (ITP) készítettek.

Szombathely Megyei Jogú Város Integrált Területi Programja annak Közgyűlés általi több alkalommal történt megtárgyalását, valamint a Nemzetgazdasági Minisztériumtól kapott iránymutatások szerinti aktualizálását követően 2015. augusztus 31-én került elfogadásra a Közgyűlés 208/2015. (V.11.) Kgy. sz. határozatában.

Az ITP teljes keretösszege *a 2014–2020 közötti programozási időszakban a Terület- és Településfejlesztési Operatív Program tervezésének egyes szempontjairól, valamint az operatív programhoz tartozó megyék megyei önkormányzatai és a megyei jogú városok önkormányzatai tervezési jogkörébe utalt források megoszlásáról* szóló 1702/2014. (XII.3.) Korm. határozatban rögzítettek alapján Szombathely esetében 14,53 milliárd forint.

Az ITP megvalósításával összefüggésben a Savaria Városfejlesztési Nonprofit Kft. 2015. november 25-én megküldte javaslatát egy az Önkormányzat és a Társaság közötti keret-megállapodás megkötésére vonatkozóan. A megállapodás javasolt tárgya *„Szombathely Megyei Jogú Város Önkormányzata által 2014-2020 programidőszakban valamennyi uniós forrásból megvalósuló projektek előkészítésére és megvalósításának támogatására vonatkozó tanácsadói, projektmenedzsment és műszaki szolgáltatások nyújtása”*.

A keret-megállapodás tervezete az előterjesztés mellékletét képezi, amely tartalmazza a megállapodás részletszabályait.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. december „ ”**

**/: Dr. Puskás Tivadar :/**

**Határozati javaslat**

**……../2015. (XII. 10.) Kgy. sz. határozat**

Szombathely Megyei Jogú Város Közgyűlése a „Javaslat a Savaria Városfejlesztési Nonprofit Kft. és Szombathely Megyei Jogú Város Önkormányzata közötti keret-megállapodással kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés a Savaria Városfejlesztési Nonprofit Kft. és az Önkormányzat közötti megállapodást az előterjesztés melléklete szerinti tartalommal jóváhagyja és felhatalmazza a polgármestert annak aláírására.
2. A keret-megállapodásban foglalt, a projektek előkészítésével kapcsolatos feladatok Savaria Városfejlesztési Nonprofit Kft. általi vagy más módon történő ellátásáról a költségvetési fedezet rendelkezésre állása esetén a polgármester dönt.
3. A Közgyűlés a keret-megállapodásban foglalt, a projektek megvalósításával és a projektmenedzsmenttel kapcsolatos feladatok Savaria Városfejlesztési Nonprofit Kft. általi vagy más módon történő ellátásáról az adott projektre vonatkozó támogatási szerződés jóváhagyásával egyidejűleg határoz.
4. A Közgyűlés felhatalmazza a Gazdasági és Városstratégiai Bizottságot, hogy az előterjesztés mellékletében foglalt keret-megállapodás szerinti, a projekt megvalósításra és a projektmenedzsmentre vonatkozó külön szerződéseket a 3. pont szerinti közgyűlési döntés alapján jóváhagyja, egyúttal felhatalmazza a polgármestert a Bizottság által jóváhagyott szerződések aláírására.

**Felelős:**  Dr. Puskás Tivadar polgármester

Illés Károly alpolgármester

Lendvai Ferenc, a Gazdasági és Városstratégiai Bizottság elnöke

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője

Lakézi Gábor, a Városüzemeltetési Osztály vezetője)

**Határidő:** 1-3. pont esetében: azonnal

4. pont esetében: a pályázati felhívások megjelenésének ütemezése szerint